b'\n_START_ARTICLE_\nBenedictus XIV\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBenedictus syntyi aatelisperheeseen Bolognassa, joka oli siihen aikaan Kirkkovaltion suurin kaupunki. Konklaavi, joka valitsi h\xc3\xa4net paaviksi, oli koolla kuusi kuukautta. Benedictuksen on v\xc3\xa4itetty sanoneen kardinaaleille: "Jos haluatte valita pyhimyksen, valitkaa valtiomies Gotti, jos rehellisen miehen, valitkaa minut". H\xc3\xa4nen paaviutensa alkoi suurten vaikeuksien saattelemana. N\xc3\xa4m\xc3\xa4 johtuivat p\xc3\xa4\xc3\xa4asiassa katolisten maiden ja paavinistuimen keskin\xc3\xa4isest\xc3\xa4 kiistelyst\xc3\xa4 siit\xc3\xa4, tulisiko oikeus piispojen nimitt\xc3\xa4miseen kuulua hallituksille vai kirkolle._NEWLINE_Paavina Benedictus toimi eritt\xc3\xa4in aktiivisesti: H\xc3\xa4n muun muassa uudisti pappien koulutusta, kirkon pyhimyskalenteria ja useita paavillisia instituutioita. Ehk\xc3\xa4 t\xc3\xa4rkein Benedictus XIV:n uudistus oli l\xc3\xa4hetysty\xc3\xb6n lakien voimaansaattaminen kahdella paavin bullalla (k\xc3\xa4skykirjeell\xc3\xa4): Ex quo singularilla ja  Omnium solicitudinumilla. N\xc3\xa4ill\xc3\xa4 bullilla h\xc3\xa4n viitoitti l\xc3\xa4hetysty\xc3\xb6n k\xc3\xa4yt\xc3\xa4nt\xc3\xb6j\xc3\xa4 k\xc3\xa4ytt\xc3\xa4en ilmaisua "alkukantaisten kulttuurien ep\xc3\xa4kristilliset ajatukset ja k\xc3\xa4yt\xc3\xa4nn\xc3\xb6t". Aiheena oli varsinkin Kiinassa k\xc3\xa4yty pitk\xc3\xa4llinen riittikiista, jossa oli kysymys siit\xc3\xa4, saivatko kristityt osallistuia perinteisiin kiinalaisiin seremonioihin._NEWLINE_Vuonna 1750 Benedictus XIV julisti Colosseumin pyh\xc3\xa4ksi paikaksi siell\xc3\xa4 vuodatetun kirstittyjen marttyyrien vuoksi. Pyh\xc3\xa4ksi julistaminen lopetti Colosseumin ry\xc3\xb6stelyn ja sit\xc3\xa4 ryhdyttiin suojelemaan._NEWLINE_Benedictus XIV aloitti, yhdess\xc3\xa4 kardinaali Domenico Silvio Passionein kanssa, Vatikaanin kirjaston luetteloinnin ja laajensi sit\xc3\xa4 ostamalla 3300 k\xc3\xa4sikirjoituksen kokoelman. Vuonna 1757 h\xc3\xa4n uskoi Libyan Pyh\xc3\xa4n Donatuksen j\xc3\xa4\xc3\xa4nn\xc3\xb6kset fransiskaaneille Vila do Conden kyl\xc3\xa4\xc3\xa4n, Portugaliin.'